മഹാരാഷ്ട്രയില് ട്രെയിനില് കൊള്ള ഒരു സ്ത്രീ കൂട്ട മാനഭംഗത്തിനുമിരയായി മുംബൈ: ലക്നോമുംബൈ പുഷ്പക് എക്സ്പ്രസില് സ്ത്രീയെ കൊള്ളസംഘം കൂട്ടമാനഭംഗത്തിനിരയാക്കി. വെള്ളിയാഴ്ച രാത്രിയിലാണ് സംഭവം. എട്ടുപേരടങ്ങുന്ന കവര്ച്ചാ സംഘമാണ് മഹാരാഷ്ട്രയിലെ ഇഗത്പുരില്വച്ച് സ്ലീപ്പര് കോച്ചില് കയറി യാത്രക്കാരെ കൊള്ളയടിക്കുകയും സ്ത്രീയെ മാനഭംഗപ്പെടുത്തുകയും ചെയ്തത്. മാരക ആയുധങ്ങളുമായാണ് സംഘം ട്രെയിനിനുള്ളില് കയറിയത്. ട്രെയിന് യാത്ര തുടരവെ ഇവര് യാത്രക്കാരെ കൊള്ളയടിക്കാന് തുടങ്ങി. ഓരോ യാത്രക്കാരില്നിന്നും സ്വര്ണവും പണവും കവര്ന്നു. ചെറുത്തുനില്പ്പിന് ശ്രമിച്ച ആറു യാത്രക്കാരെ ഇവര് കത്തികൊണ്ട് കുത്തി മുറിവേല്പ്പിക്കുകയും ചെയ്തു. ഇതിനിടെയാണ് കോച്ചിലുണ്ടായിരുന്ന സ്ത്രീയെ ഇവര് മാനഭംഗപ്പെടുത്തിയത്. കസാറ റെയില്വേ സ്റ്റേഷനില് ട്രെയിന് എത്തിയതോടെ യാത്രക്കാര് ഉറക്കെ ബഹളം വച്ചതോടെയാണ് സംഭവം പുറത്തറിയുന്നത്. ഇതോടെ കവര്ച്ചാ സംഘം ഓടി രക്ഷപ്പെടാന് ശ്രമിച്ചെങ്കിലും നാലു പേരെ പോലീസ് പിടികൂടി. രക്ഷപ്പെട്ട നാലു പേര്ക്കായി തെരച്ചില് ശക്തമാക്കിയിരിക്കുകയാണ്. പിടിയിലായവരില് നിന്ന് 34000 രൂപയുടെ മോഷണമുതല് കണ്ടെത്തുകയും ചെയ്തു.